Wees 'n oop boek (Silwer) (398 woorde) - INK - INK Wees 'n oop boek (Silwer) (398 woorde) - INK
Titel: Wees 'n oop boek (Silwer) (398 woorde)
Datum gepubliseer: 18 Junie 2021 Aantal woorde: 392 57 Kere gelees ♥2
Matteus 10:26 " . . . Daar is niks bedek wat nie openbaar gemaak sal word nie, en niks geheim wat nie bekend sal word nie."
Hierdie skrif maan ons om opreg en deursigtig te leef, om daagliks só op te tree dat ons nie môre spyt sal wees oor dit wat ons vandag doen of sê nie.
As kind het ek gou geleer dat wanneer ek onregmatig optree en dinge wil wegsteek, die vyand die oorhand begin kry en my gebonde hou en inperk met vrees. Vrees dat dit wat ek in die geheim gesê of gedoen het op die lappe sal kom en openbaar gemaak sal word. My in die moeilikheid of verleentheid sal bring of selfs 'n pak slae op die hals haal. Ek moes op die harde manier leer dat geheimhouding soos 'n hen is wat eiers lê, in afsondering daarop sit en broei, net om kort voor lank te sien hoe dit oopbars en talle piepende kuikens na vore kom wat luid uitbasuin, sodat almal kan kennis neem van hulle.
Baie keer hoor ons iemand sê (of dalk het jy dit al self gesê): 'Dis 'n geheim. Moet asseblief vir niemand daarvan vertel nie,' net om na 'n ruk uit te vind die hele wêreld weet reeds daarvan.
As mens rustig wil slaap snags moet jou doen en late (jou lewe) 'n oop boek wees. Mense moet duidelik kan lees en verstaan wat jy sê en doen, en eerlikheid en opregtheid moet jou wapen teen die vyand wees.
Leuens en ondeurdagte dade is ook soos 'n kurkprop, een of ander tyd pop dit op na die oppervlak, daarvoor sal die vyand beslis sorg, want sy doel is om jou vrede en vreugde in 'n volheidslewe te steel. Moet hom dus nie voer met aas nie.
Kyk maar hoe sleg lyk dinge huidiglik op die politieke front. Talle ongeruimdhede word een vir een ontbloot. Daar is beslis 'n hele paar rooigesigte daar buite en heelwat kaders wat snags sleg slaap.
As jy in 'n oomblik van onkunde en onwaaksaamheid iets doen of sê wat jy WEET nie reg is nie, moenie dit probeer begrawe of onderduk en dink almal sal spoedig daarvan vergeet nie. Bely dit, bring dit aan die lig, sodat jy vry daarvan kan kom.
(Skrif aangehaal uit die Bybel Nuwe vertaling (met herfomulerings) ©Bybelgenoodskap van Suid-Afrika 1975, 1979, 1983)